
Здравейте,  

искам да попитам какъв е редът за промяна на пътната маркировка и как законово може спокойно да се използва гараж с излаз към улица в зелена зона, когато в момента на участъка от улицата пред гаражите липсва маркировка за забранено спиране и там свободно спират коли и камиони въпреки надписите на вратите на самите гаражи. Реално имаме гараж, но се налага да си плащаме за зелена зона, когато някой просто е решил да си спре пред него.  

По закон знам, че пред гаражи, излази , спирки и т.н трябва да се постави маркировка с начупена линия, която забранява паркирането, но не ми е ясен какъв е реда за тази промяна.  

Знам, че мога да се обърна към МВР и те да съдействат за преместването на автомобила паркирал пред гаража, но през това време аз трябва да заплатя зелена зона.  

Ще съм много благодарна ако ми съдействате за разрешаването на проблема.


 

Паркиране пред гараж
====================

 

Здравейте, Кристина Манева,  

съгласно чл. 98, ал. 2, т. 2 от ЗДвП е забранено паркирането на платното за движение и на тротоара непосредствено пред входовете на жилищни сгради и гаражи, когато това затруднява достъпа до тях.  

Т.е. водачите на МПС са длъжни да спазват посочената разпоредба, в противен случай МПС-то ще бъде репатрирано и ще им бъде наложена глоба.  

Поздрави,  

адв. Николина Митова  

тел. 0898 303092




Здравейте,  

благодаря за отговора.  

Запозната съм с цитирания от вас член, но от „Център за градска мобилност“ ми казаха, че когато паркираното МПС е със стикер за съответната зона или си е изпратил SMS за престоя, то те нямат право да го репатрират т.к пътната маркировка и табели реално не му забраняват престоя там.  

Поради това въпроса ми е какъв е редът за промяна на пътната маркировка.  

Поздрави  

Кристина Манева




Здравейте, Кристина Манева,


приложима е НАРЕДБА № 2 ОТ 17 ЯНУАРИ 2001 Г. ЗА СИГНАЛИЗАЦИЯ НА ПЪТИЩАТА С ПЪТНА МАРКИРОВКА, издадена от министъра на регионалното развитие и благоустройството, която можете да прегледате, но е ясно, че пътната маркировка се извършва от компетентните органи, а не и от частни лица.


Поздрави,  

адв. Николина Митова  

тел. 0898 303092


